નેશનલ હાઈવે નં. 48 ઉપર બોરિયાચ ટોલનાકા પર ફરજ બજાવતો કોન્સ્ટેબલ રાજુ પ્રોહિબિશન વોચ પર હતો. એ દરમિયાન એક કાર (નં. જીજે-5-આરબી-9975)ના ચાલકે કાર પૂરપાટ ઝડપે હંકારી લાવી બાઇકની લાઇનમાં કાર ઊભી રાખી દીધી હતી. જેથી કોન્સ્ટેબલ રાજુએ કાર પાસે પહોંચી કાર આગળ લઈ જવાનું જણાવ્યું હતું અને કાર અથડાઈ જાય તેવી સંભાવના વ્યક્ત કરી કારની લાઇનમાં જ કાર રાખવા તાકીદ કરી હતી. એ વખતે કારમાં બેઠેલા કારચાલકે ઉશ્કેરાઈ જઈ ‘તું કોણ છે ω’ તેવું પૂછતાં કોન્સ્ટેબલ રાજુએ પોલીસ હોવાની પોતાની ઓળખ આપી હતી. એ વખતે કારની પાછળ બેઠેલા એક યુવાને ગાળાગાળી કરી કોન્સ્ટેબલને મોઢાના ભાગે ઝાપટ મારી ઈજા પહોંચાડી હતી. દરમિયાન ટોલનાકા ઉપર માણસો ભેગા થઈ જતાં વધુ મારમાંથી તેમણે કોન્સ્ટેબલને બચાવી લીધો હતો. એ દરમિયાન પોલીસ પીસીઆર વાનમાં કારમાં બેઠેલા દિનેશ રાજપૂત, વિશાલ ખૈરનાર, રાહુલ બાલેરાવ તથા સમાદાન રાજપૂત (સુરત)ની અટક કરી ગ્રામ્ય પોલીસ મથકે લઈ ગયા હતા. જ્યાં તેઓ નશો કરેલી હાલતમાં જણાતાં તેમની સામે કાર્યવાહી કરવામાં આવી હતી. જોકે, એ પછી પોલીસ લોકઅપમાં ચાર પૈકી ત્રણ આરોપીને નગ્ન હાલતમાં હોવાનો વીડિયો વાઇરલ થતાં ભારે ચકચાર મચી ગઈ છે. આ નગ્ન વીડિયો વાઇરલ થયા બાદ પોલીસે પણ આ સમગ્ર ઘટનાને જાણવા માટેના પ્રયાસો શરૂ કરી દીધા છે. જોકે, વીડિયો વાઇરલ થતાં પોલીસ પણ આવું કૃત્ય કરી શકે ખરી ω આવા સવાલો પણ આ ઊભા થયા છે.